અમદાવાદ: મ્યુનિ. કોર્પોરેશનના ઈજનેર વિભાગની ભ્રષ્ટાચારી રીત રસમથી રોડની ગુણવત્તા લેશમાત્ર જળવાતી નથી. દેશના એક પણ મેગાસિટીમાં ન હોય તેવા વાહિયાત રસ્તા અમદાવાદમાં જોવા મળે છે. હવે શાસકો સ્માર્ટ સિટીનાં ઢોલ નગારાંમાં મસ્ત છે. એટલે સ્માર્ટ રોડનાં બણગાં ફૂંકી રહ્યા છે. પરંતુ સત્તાવાળાઓ એક વખત ખરેખર ગંભીર થઈને રોડનાં કામોને ચકાસવા નીકળે તો ઈજનેર વિભાગના કેટલાય અધિકારીઓને ભ્રષ્ટતાને કારણે રાતોરાત ઘરે બેસવાનો વારો આવી શકે તેમ છે. કમનસીબે સત્તાધીશો બેદરકાર હોઈ કોર્પોરેશનના અધિકારીઓ શહેરના ખુબસૂરત રોડને પણ બદસૂરત કરી રહ્યા છે. છેલ્લામાં છેલ્લું ઉદાહરણ સેટેલાઈટ વિસ્તારના ઈસ્કોન રોડની બદસૂરતીએ પૂરું પાડ્યું છે.